Dan Barna cere o modificare radicală în USR: Președintele partidului să fie ales prin votul direct al tuturor membrilor, nu de delegați

Comitetul Politic al USR se întruneşte sâmbătă la Brăila pentru a discuta propunerile de modificare a statutului partidului în sensul ca preşedintele să fie ales prin vot direct, deschis al tuturor membrilor, a anunțat Dan Barna, citat de Agerpres.

Barna a precizat că propunerile care vor fi aprobate de Comitetul Politic vor fi supuse adoptării Congresului partidului din 13 iulie. Congresul pentru alegerea conducerii urmează să fie organizat în toamnă.

„Sâmbătă, are loc Comitetul Politic al USR privind modificarea unor elemente de statut. Este o procedură firească. Anul acesta avem şi alegeri interne pentru conducerea partidului – preşedinte şi Birou Naţional – şi oricum promisesem în 2017 ca următorul preşedinte să fie ales cu voturile tuturor membrilor şi, practic, vom avea o discuţie pe modalitatea de alegere a preşedintelui, dacă rămâne să fie ales prin delegaţi la Congres sau prin votul egal şi direct al tuturor membrilor partidului. O să propun un vot pentru modificarea statutului în sensul de a avea un vot egal şi direct al tuturor membrilor pentru preşedintele partidului”, a explicat Barna pentru AGERPRES.

Potrivit acestuia, Comitetul Politic este o etapă intermediară, acest organism fiind cel care propune Congresului modificările statutului.

La Comitetul Politic se va face şi o analiză a rezultatelor alegerilor europarlamentare. De asemenea, se va discuta despre afilierea europarlamentarilor la noul grup de la Bruxelles.

Foto: InquamPhotos / George Călin